KIRJALLINEN KYSYMYS E-0004/03

esittäjä(t): Olivier Dupuis (NI) komissiolle

(16. tammikuuta 2003)

Aihe: Buddhalaisten johtajien laiton vangitseminen Vietnamissa

Pariisissa toimivan kansalaisjärjestön Quê Me: Action for Democracy in Vietnamin mukaan merkittävien toisinajattelijoiden ja kielletyn Vietnamin yhdistyneen buddhalaiskirkon johtajien

kunnianarvoisien Thich Huyen Quangin ja Thcih Quang Don tilanne on erittäin huolestuttava. Vietnamin yhdistyneen buddhalaiskirkon ylin patriarkka Thich Huyen Quang on ollut kahdenkymmenen vuoden ajan kotiarestissa ilman oikeudenkäyntiä Quang Phuocin pagodassa, Nghia Hanhin kylässä kaukaisessa Quang Ngain provinssissa. Thich Huyen Quang pidätettiin vuonna 1982, koska hän oli protestoinut Vietnamin itsenäisen yhdistyneen buddhalaiskirkon lakkauttamista ja valtion rahoittaman Vietnamin buddhalaiskirkon perustamista, mutta häntä vastaan ei ole koskaan nostettu virallisesti syytettä eikä hänelle ole annettu mahdollisuutta tasapuoliseen oikeudenkäyntiin. Nykyisin 84-vuotiaan buddhalaismunkin terveydentila on karujen vankilaolojen takia varsin heikko. Euroopan parlamentille syyskuussa 2002 osoittamassaan viestissä Thich Huyen Quang kertoi, että turvallisuuspoliisi häiritsee häntä jatkuvasti, ettei hänellä ole lainkaan liikkumavapautta tai mahdollisuutta pitää yhteyttä ulkomaailmaan ja ettei hän saa lääkärinhoitoa. Vietnamin yhdistyneen buddhalaiskirkon varajohtajaa, kunnianarvoisaa Thich Quang Dota, pidetään vangittuna erittäin ankarissa olosuhteissa Thanh Minh Zenin luostarissa Ho Chi Minh Cityssä. Thich Quang Do, 74-vuotias Nobel-ehdokas, tuomittiin kesäkuussa 2001 kahdeksi vuodeksi hallinnolliseen säilössäpitoon, koska hän oli käynnistänyt vetoomuksen, jossa vaadittiin demokratiaa Vietnamiin ja ehdotettiin rauhanomaista suunnitelmaa demokraattisten muutosten aikaansaamiseksi. Häntä pidetään tällä hetkellä vankeudessa eristettynä. Yhdistyneet Kansakunnat on tunnustanut molemmat buddhalaismunkit mielivaltaisen vangitsemisen uhreiksi. Vaikka komission jäsen Christopher Patten totesi toistamiseen Euroopan unionin olevan syvästi huolestunut kyseisten buddhalaismunkkien yhä jatkuvasta vankeudesta, Vietnamin viranomaiset eivät päästäneet maassa syyskuussa 2002 vieraillutta Euroopan parlamentin valtuuskuntaa matkustamaan Quang Ngaihin ja Ho Chi Minh Cityyn tapaamaan Thich Huyen Quangia ja Thich Quang Dota siitäkään huolimatta, että valtuuskunnalla oli Euroopan parlamentin päätöslauselmassa (heinäkuu 2001(1)) annettu valtuutus pidätettyjen uskonnollisten johtajien tapaamiseen Vietnamissa.

Katsooko komissio, että äskettäin ilmennyt Vietnamin hallituksen torjuva suhtautuminen Euroopan parlamentin valtuuskunnan pyyntöön saada tavata pidätettyjä uskonnollisia johtajia Vietnamissa on vastoin vuonna 1995 tehtyyn Euroopan unionin ja Vietnamin väliseen yhteistyösopimukseen sisältyvää ihmisoikeuslauseketta? Jos komissio on sitä mieltä, niin mihin toimiin se aikoo ryhtyä edellä mainitussa asiassa? Koska Vietnamin yhdistyneen buddhalaiskirkon patriarkan terveydentilanne on varsin heikko, voiko komissio painostaa Vietnamin hallitusta päästämään hänet palaamaan Ho Chi Minh Cityyn saamaan lääkärinhoitoa? Voiko komissio lähettää Euroopan unionin diplomaattilähettiläitä tapaamaan Thich Huyen Quangia Quang Ngaihin mahdollisimman pian?

(1) EYVL C 65 E, 14.3.2002, s. 369.

Christopher Pattenin komission puolesta antama vastaus

(4. helmikuuta 2003)

Kuten toukokuussa 2001 annetussa komission tiedonannossa Euroopan unionin tehtävästä ihmisoikeuksien ja demokratisoitumisen edistämisessä kolmansissa maissa(1) mainitaan, komission politiikkaan sisältyy jatkuvan kehityksen edistäminen ja tukeminen ihmisoikeuksien ja demokratian aloilla kaikissa asiaankuuluvissa kansainvälisissä ja kahdenvälisissä yhteyksissä. Komissio seuraa yhdessä Vietnamissa edustettuina olevien jäsenvaltioiden kanssa tarkasti maan ihmisoikeustilanteen kehittymistä.

Euroopan yhteisön ja Vietnamin vuonna 1995 tekemään yhteistyösopimukseen sisältyvä ihmisoikeuslauseke tarjoaa komissiolle ja Vietnamin hallitukselle tavanomaisten diplomaattisten kanavien ja unionin Vietnamin hallitukselle osoittamien virallisten yhteydenottojen lisäksi täydentävät puitteet käydä poliittista vuoropuhelua kaikista kysymyksistä.

Arvoisaa parlamentin jäsentä pyydetään tutustumaan vastaukseen, joka on annettu hänen kirjalliseen kysymykseensä E-0003/03(2). Vastauksessa viitattiin joulukuussa 2002 pidetyn neuvoa-antavan ryhmän kokouksen aikana tehtyyn unionin yhteiseen lausumaan uskonnonvapaudesta Vietnamissa.

Komissio ja jäsenvaltiot ovat pyytäneet Vietnamin viranomaisia vapauttamaan sekä Thich Huyen Quangin että Thcih Quang Don. Komissio katsoo, että rikokset, joista heitä syytetään, eivät ole peruste pitää heitä vangittuna tai kotiarestissa ja että tällainen ratkaisu on kohtuuton ajatellen heidän korkeaa ikäänsä. Komission Vietnamin-edustusto on hiljattain toistanut pyynnön tavata Thich Huyen Quangin ja Thcih Quang Don. Jos edustustolle annetaan lupa tavata heidät, komissio tiedottaa arvoisalle parlamentin jäsenelle näistä tapaamisista.

(1) KOM(2001) 252 lopullinen.

(2) Katso sivu 206.